《一符役数卒次杜少陵石壕吏韵》
明代·张萱

一符役数卒，日出无人行。缧绁血淋漓，酸嘶不可听。

催呼怒如虎，难诉苦中苦。九人饷吏胥，一以饷征戍。

一向征戍生，九向吏胥死。能免一日刑，所愿亦毕矣。

不复完躯命，何问长孙子。丰年无糠覈，终岁无衣裙。

嗟嗟气力衰，逃亡安所归。闻将易子食，岂免拆骸炊。

语出肠断绝，饮泣不能咽。愿言来生身，永与博罗别。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。